京口懷洛陽舊居兼寄廣陵二三知己
作者：劉長卿
朝代：唐

paragraphs: 川闊悲無梁，藹然滄波夕。
天涯一飛鳥，日暮南徐客。
氣混京口雲，潮吞海門石。
孤帆候風進，夜色帶江白。
一水阻佳期，相望空脉脉。
那堪歲芳盡，更使春夢積。
故國胡塵飛，遠山楚雲隔。
家人想何在，庭草爲誰碧。
惆悵空傷情，滄浪有餘跡。
嚴陵七里灘，攜手同所適。